ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

(ก) สรุปรายงานการสอบบัญชี

ผู้สอบบัญชีของบริษัทฯ ประจำปี 2563 และ 2562 โดยนางสาวรัชดา ยงสวัสดิ์วาณิชย์
ผู้สอบบัญชีรับอนุญาต เลขทะเบียน 4951 และผู้สอบบัญชีของบริษัทฯ ประจำปี 2561
โดยนางนงลักษณ์ พุ่มน้อย ผู้สอบบัญชีรับอนุญาต เลขทะเบียน 4172 จากบริษัท สำนักงาน อีวาย
จำกัด ได้แสดงความเห็นอย่างไม่มีเงื่อนไขต่องบการเงินของบริษัทฯ ว่าได้แสดงฐานะการเงิน
ผลการดำเนินงาน และกระแส เงินสด
โดยถูกต้องตามที่ควรในสาระสำคัญตามมาตรฐานการรายงานทางการเงิน - สำหรับปี 2563
มีรายการเพิ่มเติมดังนี้

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี
ความรับผิดชอบของข้าพเจ้าได้กล่าวไว้ในวรรคความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า
ข้าพเจ้ามีความเป็นอิสระจากบริษัทฯตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชีในส่วนที่เกี่ยวข้องกับการตรวจสอบงบการเงิน
และข้าพเจ้าได้ปฏิบัติตามข้อกำหนดด้านจรรยาบรรณอื่นๆตามที่ระบุในข้อกำหนดนั้นด้วย
ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่างๆ
ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินสำหรับปีปัจจุบัน
ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินโดยรวมและในการแสดงความเห็นของข้าพเจ้า
ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้าพเจ้าได้ปฏิบัติงานตามความรับผิดชอบที่ได้กล่าวไว้ในวรรคความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า
ซึ่งได้รวมความรับผิดชอบที่เกี่ยวกับเรื่องเหล่านี้ด้วย
การปฏิบัติงานของข้าพเจ้าได้รวมวิธีการตรวจสอบที่ออกแบบมาเพื่อตอบสนองต่อการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน
ผลของวิธีการตรวจสอบของข้าพเจ้า ซึ่งได้รวมวิธีการตรวจสอบสำหรับเรื่องเหล่านี้ด้วย
ได้ใช้เป็นเกณฑ์ในการแสดงความเห็นของข้าพเจ้าต่องบการเงินโดยรวม

เรื่องสำคัญในการตรวจสอบ พร้อมวิธีการตรวจสอบสำหรับแต่ละเรื่องมีดังต่อไปนี้

รายได้เบี้ยประกันภัยรับ

ในปี 2563 บริษัทฯ มีรายได้เบี้ยประกันภัยรับจำนวน 22,858 ล้านบาท บริษัทฯ
รับประกันภัยจากผู้เอาประกันภัยรายย่อยผ่านนายหน้าและตัวแทนและมีกรมธรรม์ประกันภัยเป็นจำนวนมาก
โดยอาศัยระบบเทคโนโลยีและสารสนเทศในการคำนวณและบันทึกการรับรู้เบี้ยประกันภัยรับเป็นรายได้
ข้าพเจ้าจึงให้ความสำคัญกับการตรวจสอบรายได้เบี้ยประกันภัยรับว่าได้รับรู้ด้วยมูลค่าที่ถูกต้องและเกิดขึ้นจริง

ข้าพเจ้าได้ประเมินและสุ่มทดสอบการควบคุมทั่วไปของระบบเทคโนโลยีและสารสนเทศที่เกี่ยวเนื่องกับการบันทึกรับรู้เบี้ยประกันภัยรับ
สุ่มทดสอบข้อมูลหลักในรายงานที่เกี่ยวเนื่องกับเบี้ยประกันภัยรับและสอบทานข้อมูลกรมธรรม์และรายการสลักหลังกรมธรรม์ที่บริษัทฯ
ออกในระหว่างปีและภายหลังรอบระยะเวลารายงาน นอกจากนี้
ข้าพเจ้าได้วิเคราะห์เปรียบเทียบรายได้เบี้ยประกันภัยรับแบบแยกย่อยตามประเภทการรับประกันภัยและสุ่มทดสอบรายการปรับปรุงบัญชีที่สำคัญที่ทำผ่านใบสำคัญทั่วไป

สำรองค่าสินไหมทดแทน

ณ วันที่ 31 ธันวาคม 2563 บริษัทฯ มีสำรองค่าสินไหมทดแทนจำนวน 7,712 ล้านบาท
(แสดงเป็นส่วนหนึ่งของหนี้สินจากสัญญาประกันภัย)
สำรองค่าสินไหมทดแทนเป็นประมาณการสำรองในส่วนของความเสียหายที่เกิดขึ้นทั้งที่ได้รับรายงานแล้วและยังไม่ได้รับรายงาน
สำรองดังกล่าวคำนวณตามหลักคณิตศาสตร์ประกันภัยซึ่งเกี่ยวข้องกับข้อสมมติบางประการที่ต้องใช้ดุลยพินิจอย่างสูงของฝ่ายบริหาร
ในการประมาณการสำรองดังกล่าว ดังนั้น
ข้าพเจ้าจึงให้ความสำคัญต่อความเพียงพอของสำรองค่าสินไหมทดแทน

ข้าพเจ้าได้ประเมินและสุ่มทดสอบการควบคุมภายในของบริษัทฯ
ที่เกี่ยวข้องกับการบันทึกสำรองค่าสินไหมทดแทน
ประเมินและสุ่มทดสอบข้อสมมติหลักและการคำนวณสำรองค่าสินไหมทดแทน
สุ่มทดสอบข้อมูลการเรียกร้องค่าสินไหมกับแฟ้มสินไหมรายใหญ่
วิเคราะห์เปรียบเทียบข้อมูลความถี่ของการเกิดความเสียหายและมูลค่าความเสียหายที่เกิดขึ้นจริงเฉลี่ยต่อครั้ง
นอกจากนี้
ข้าพเจ้าได้จัดให้มีผู้เชี่ยวชาญสุ่มสอบทานแบบจำลองในการคำนวณสำรองค่าสินไหมทดแทนตามหลักคณิตศาสตร์ประกันภัย

ค่าเผื่อผลขาดทุนด้านเครดิตที่คาดว่าจะเกิดขึ้น

ณ วันที่ 31 ธันวาคม 2563 บริษัทฯ มีเงินให้กู้ยืมและดอกเบี้ยค้างรับจำนวน 1,526 ล้านบาท
(ก่อนค่าเผื่อผลขาดทุนด้านเครดิตที่คาดว่าจะเกิดขึ้น)
ในการประมาณการค่าเผื่อผลขาดทุนด้านเครดิตที่คาดว่าจะเกิดขึ้นสำหรับเงินให้กู้ยืมและดอกเบี้ยค้างรับดังกล่าว
ผู้บริหารต้องใช้ดุลยพินิจในการพิจารณาการเพิ่มขึ้นอย่างมีนัยสำคัญสำหรับความเสี่ยงด้านเครดิตของลูกหนี้แต่ละราย
และการพิจารณาเลือก ข้อสมมติที่ใช้ในแบบจำลองการคำนวณผลขาดทุนที่คาดว่าจะเกิดขึ้น อาทิ
อัตราส่วนสูญเสีย อัตรา ผิดนัดชำระ เป็นต้น การประมาณการดังกล่าวเกี่ยวข้องกับการคาดการณ์
และมีความไม่แน่นอน
ข้าพเจ้าจึงให้ความสำคัญต่อความเพียงพอของค่าเผื่อผลขาดทุนด้านเครดิตที่คาดว่าจะเกิดขึ้นสำหรับเงินให้กู้ยืมและดอกเบี้ยค้างรับดังกล่าว

ข้าพเจ้าได้ทำความเข้าใจเกี่ยวกับแบบจำลองการคำนวณค่าเผื่อผลขาดทุนที่คาดว่าจะเกิดขึ้นและการจัดชั้นตามการเปลี่ยนแปลงความเสี่ยงด้านเครดิตของลูกหนี้
ประเมินและสุ่มทดสอบการจัดชั้น
และทดสอบข้อมูลที่นำมาใช้ในแบบจำลองการคำนวณค่าเผื่อผลขาดทุนที่คาดว่าจะเกิดขึ้นที่เกี่ยวกับอัตราส่วนสูญเสีย
และอัตราผิดนัดชำระหนี้ รวมถึงทดสอบการคำนวณตามแบบจำลองดังกล่าว

มูลค่ายุติธรรมเงินลงทุนในตราสารทุน

บริษัทฯ มีเงินลงทุนในตราสารทุนที่มิใช่หลักทรัพย์จดทะเบียนที่จัดประเภทเป็นเงินลงทุนใน
ตราสารทุนที่กำหนดให้วัดมูลค่าด้วยมูลค่ายุติธรรมผ่านกำไรขาดทุนเบ็ดเสร็จอื่น โดย ณ วันที่ 31
ธันวาคม 2563 เงินลงทุนดังกล่าวแสดงมูลค่าตามราคายุติธรรมจำนวน 2,747 ล้านบาท
ในการประเมินมูลค่ายุติธรรม
ผู้บริหารต้องใช้ดุลยพินิจอย่างสูงในการพิจารณาเลือกใช้วิธีการประเมินมูลค่า
แบบจำลองทางการเงิน และข้อสมมติต่าง ๆ ในการประมาณประเมินมูลค่า อาทิ
อัตราการเติบโตของธุรกิจ อัตรา คิดลด เป็นต้น
การประเมินมูลค่ายุติธรรมดังกล่าวเกี่ยวข้องกับการคาดการณ์กระแสเงินสดที่แต่ละกิจการจะได้รับซึ่งมีความไม่แน่นอน
ข้าพเจ้าจึงให้ความสำคัญต่อมูลค่ายุติธรรมของเงินลงทุนดังกล่าว

ข้าพเจ้าได้ทำการสอบทานความเหมาะสมของวิธีการประเมินมูลค่า
ประเมินแบบจำลองทางการเงินที่ฝ่ายบริหารของบริษัทฯ
เลือกใช้สุ่มทดสอบข้อสมมติที่สำคัญที่ใช้ในการประเมินมูลค่ายุติธรรมโดยการเปรียบเทียบกับข้อมูลอุตสาหกรรม
ข้อมูลผลการดำเนินงานที่เกิดขึ้นในอดีตและแนวโน้มในอนาคต และทดสอบการคำนวณมูลค่ายุติธรรม

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ซึ่งรวมถึงข้อมูลที่รวมอยู่ในรายงานประจำปีของบริษัทฯ
แต่ไม่รวมถึงงบการเงินและรายงานของผู้สอบบัญชีที่แสดงอยู่ในรายงานนั้น

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ข้อสรุปในลักษณะการให้ความเชื่อมั่นในรูปแบบใดๆ
ต่อข้อมูลอื่นนั้น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินคือ
การอ่านและพิจารณาว่าข้อมูลอื่นนั้นมีความขัดแย้งที่มีสาระสำคัญกับงบการเงินหรือกับความรู้ที่ได้รับจากการตรวจสอบของข้าพเจ้าหรือไม่
หรือปรากฏว่าข้อมูลอื่นแสดงขัดต่อข้อเท็จจริงอันเป็นสาระสำคัญหรือไม่ หากในการปฏิบัติงานดังกล่าว
ข้าพเจ้าสรุปได้ว่าข้อมูลอื่นแสดงขัดต่อข้อเท็จจริงอันเป็นสาระสำคัญแล้ว
ข้าพเจ้าจะต้องรายงานข้อเท็จจริงนั้น ทั้งนี้ ข้าพเจ้าไม่พบว่ามีเรื่องดังกล่าวที่ต้องรายงาน

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตามมาตรฐานการรายงานทางการเงิน
และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำ
งบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน ผู้บริหารรับผิดชอบในการประเมินความสามารถของบริษัทฯ
ในการดำเนินงานต่อเนื่อง
การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว
และการใช้เกณฑ์การบัญชีสำหรับกิจการที่ดำเนินงานต่อเนื่องเว้นแต่ผู้บริหารมีความตั้งใจที่จะเลิกบริษัทฯ
หรือหยุดดำเนินงานหรือไม่สามารถดำเนินงานต่อเนื่องอีกต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของบริษัทฯ

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
ไม่ว่าจะเกิดจากการทุจริตหรือข้อผิดพลาด
และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย
ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป
ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี
ข้าพเจ้าใช้ดุลยพินิจและการสังเกตและสงสัยเยี่ยงผู้ประกอบวิชาชีพตลอดการตรวจสอบ
และข้าพเจ้าได้ปฏิบัติงานดังต่อไปนี้ด้วย

-
ระบุและประเมินความเสี่ยงที่อาจมีการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน
ไม่ว่าจะเกิดจากการทุจริตหรือข้อผิดพลาด
ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น
และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า
ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด
เนื่องจากการทุจริตอาจเกี่ยวกับการ สมรู้ร่วมคิด การปลอมแปลงเอกสารหลักฐาน
การตั้งใจละเว้นการแสดงข้อมูล
การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

- ทำความเข้าใจเกี่ยวกับระบบการควบคุมภายในที่เกี่ยวข้องกับการตรวจสอบ
เพื่อออกแบบวิธีการตรวจสอบให้เหมาะสมกับสถานการณ์
แต่ไม่ใช่เพื่อวัตถุประสงค์ในการแสดงความเห็นต่อความ
มีประสิทธิผลของการควบคุมภายในของบริษัทฯ

-
ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องที่ผู้บริหารจัดทำ

-
สรุปเกี่ยวกับความเหมาะสมของการใช้เกณฑ์การบัญชีสำหรับกิจการที่ดำเนินงานต่อเนื่องของผู้บริหาร
และสรุปจากหลักฐานการสอบบัญชีที่ได้รับว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของบริษัทฯ
ในการดำเนินงานต่อเนื่องหรือไม่ หากข้าพเจ้าได้ข้อสรุปว่ามีความไม่แน่นอนที่มีสาระสำคัญ
ข้าพเจ้าจะต้องให้ข้อสังเกตไว้ในรายงานของผู้สอบบัญชีของข้าพเจ้าถึงการเปิดเผยข้อมูลที่เกี่ยวข้องในงบการเงิน
หรือหากเห็นว่าการเปิดเผยดังกล่าวไม่เพียงพอ ข้าพเจ้าจะแสดงความเห็นที่เปลี่ยนแปลงไป
ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า
อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้บริษัทฯ
ต้องหยุดการดำเนินงานต่อเนื่องได้

- ประเมินการนำเสนอโครงสร้างและเนื้อหาของงบการเงินโดยรวม
รวมถึงการเปิดเผยข้อมูลที่เกี่ยวข้อง
ตลอดจนประเมินว่างบการเงินแสดงรายการและเหตุการณ์ที่เกิดขึ้นโดยถูกต้องตามที่ควรหรือไม่

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆ
ซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้
ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องทั้งหลายที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ
ที่มีนัยสำคัญที่สุดในการตรวจสอบงบการเงินในงวดปัจจุบันและกำหนดเป็นเรื่องสำคัญในการตรวจสอบ
ข้าพเจ้าได้อธิบายเรื่องเหล่านี้ไว้ในรายงานของผู้สอบบัญชี
เว้นแต่กฎหมายหรือข้อบังคับห้ามไม่ให้เปิดเผยเรื่องดังกล่าวต่อสาธารณะ
หรือในสถานการณ์ที่ยากที่จะเกิดขึ้น
ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ที่ผู้มีส่วนได้เสียสาธารณะจะได้จากการสื่อสารดังกล่าว

ผู้สอบบัญชีที่รับผิดชอบงานสอบบัญชีและการนำเสนอรายงานฉบับนี้คือ นางสาวรัชดา ยงสวัสดิ์วาณิชย์

[]

[]

[]

[]

[]

  []

ตารางสรุปอัตราส่วนทางการเงิน (FINANCIAL RATIO)

  []

  14. การวิเคราะห์และคำอธิบายของฝ่ายจัดการ

  การดำเนินงานและฐานะการเงินที่ผ่านมา

  ผลการดำเนินงานในปี 2563 บริษัทฯ มีเบี้ยประกันภัยรับรวมทุกประเภท 22,858.2 ล้านบาท
  เพิ่มขึ้นร้อยละ 8.8 เมื่อเทียบกับปี 2562 โดยในปีนี้การประกันภัยที่มีอัตราการขยายตัวสูงสุดคือ
  การประกันภัยตัวเรือและการประกันภัยเบ็ดเตล็ด ซึ่งขยายตัวร้อยละ 35.7 และร้อยละ 14.8
  ตามลำดับ เมื่อเทียบกับปีที่ผ่านมา

  ด้านผลประกอบการจากการรับประกันภัยปรากฏผลกำไร 2,873.1ล้านบาท เพิ่มขึ้นจาก ปีก่อน
  เป็นจำนวน 630.9 ล้านบาท หรือร้อยละ 28.1 สาเหตุหลักมาจากในปี 2563
  สำรองเบี้ยประกันภัย ที่ยังไม่ถือเป็นรายได้ ลดลง 1,296.3 ล้านบาท
  จึงส่งผลให้เบี้ยประกันภัยที่ถือเป็นรายได้เพิ่มขึ้น 1,661.1 ล้านบาท

  กำไรจากการลงทุนและรายได้อื่น 1,360.6 ล้านบาท ลดลงจากปีที่ผ่านมาร้อยละ 16.2
  เมื่อรวมกับผลกำไรจากการรับประกันภัย
  หักด้วยค่าใช้จ่ายในการดำเนินงานและต้นทุนทางการเงิน รวมเป็นกำไรก่อนค่าใช้จ่ายภาษีเงินได้
  3,210.1 ล้านบาท เพิ่มขึ้นจากปีที่ผ่านมาร้อยละ 15.2 หลังหักภาษีเงินได้
  คงเหลือเป็นกำไรสุทธิ 2,705.6 ล้านบาท เพิ่มขึ้นจากปี 2562 ร้อยละ 10.4
  หรือคิดเป็นกำไรสุทธิต่อหุ้น 25.41 บาท เพิ่มขึ้นจากปี 2562 ซึ่งมีกำไรต่อหุ้นเท่ากับ 23.02
  บาท

  การจัดสรรเงินปันผลในปี 2563 บริษัทจัดสรรเงินปันผลระหว่างกาลไปแล้ว 3 งวด งวดละ 3
  บาท ต่อหุ้น รวมจ่ายอัตราหุ้นละ 9 บาท สำหรับงวดสุดท้ายของปี 2563 คณะกรรมการบริษัทฯ
  เสนอผู้ถือหุ้นให้จัดสรรเงินปันผล หุ้นละ 6 บาท รวมจ่ายเงินปันผลในปี 2563 อัตราหุ้นละ 15
  บาท สูงกว่าปี 2562 ที่จ่ายปันผล อัตราหุ้นละ 14 บาท (การพิจารณาจ่ายปันผลครั้งสุดท้าย
  ประจำปี 2563 จะต้องได้รับการพิจารณาอนุมัติจากที่ประชุมผู้ถือหุ้น ครั้งที่ 28/2564)

  ทางด้านงบแสดงฐานะการเงินของบริษัทฯ ณ วันที่ 31 ธันวาคม 2563 ประกอบด้วย สินทรัพย์
  59,503.8 ล้านบาท เพิ่มขึ้นร้อยละ 3.8 จากปี 2562 ที่มีสินทรัพย์ 57,327.1 ล้านบาท
  รายการ สินทรัพย์ที่มีการเปลี่ยนแปลงที่สำคัญคือ สินทรัพย์จากการประกันภัยต่อ-สุทธิเพิ่มขึ้น
  1,907.8 ล้านบาท สินทรัพย์สิทธิการใช้เพิ่มขึ้น 886.6 ล้านบาท
  (อันเป็นผลจากการเริ่มใช้มาตรฐานการบัญชี TFRS16 ตั้งแต่ วันที่ 1 มกราคม 2563)
  เงินลงทุนในหลักทรัพย์-สุทธิ ลดลง 534.3 ล้านบาท และเงินให้กู้ยืมและดอกเบี้ย
  ค้างรับ-สุทธิเพิ่มขึ้น 162.7 ล้านบาท

  ด้านหนี้สินและส่วนของเจ้าของ บริษัทฯ มีหนี้สิน 29,160.7 ล้านบาท เพิ่มขึ้นจากปี 2562จำนวน
  2,856.7 ล้านบาทหรือร้อยละ 10.9 รายการสำคัญที่เปลี่ยนแปลง คือ
  หนี้สินจากสัญญาประกันภัยเพิ่มขึ้น 2,413.0 ล้านบาท หนี้สินตามสัญญาเช่าเพิ่มขึ้น 738.7
  ล้านบาท หนี้สินภาษีเงินได้รอตัดบัญชีลดลง 492.3 ล้านบาท และเจ้าหนี้บริษัทประกันภัยต่อเพิ่มขึ้น
  183.8 ล้านบาท

  ด้านส่วนของเจ้าของ ณ วันที่ 31 ธันวาคม 2563 บริษัทฯ มีส่วนของเจ้าของ 30,343.1
  ล้านบาท ลดลงร้อยละ 2.2 จากปี 2562 ที่มีส่วนของเจ้าของ 31,023.1 ล้านบาท
  รายการที่สำคัญคือองค์ประกอบอื่นของส่วนของเจ้าของลดลง 1,829.7 ล้านบาท หรือร้อยละ
  10.7 และกำไรสะสมที่ยังไม่ได้จัดสรรเพิ่มขึ้น 1,149.6 ล้านบาท หรือร้อยละ 27.2

  ผลการดำเนินงานของการรับประกันภัยแต่ละประเภท ในปี 2563 การประกันอัคคีภัย

  บริษัทฯ มีเบี้ยประกันอัคคีภัยรวม 1,557.9 ล้านบาท เพิ่มขึ้นร้อยละ 2.2 จากปี 2562
  สาเหตุหลักมาจากการเติบโตของเบี้ยประกันภัยจากช่องทางธุรกิจลูกค้ารายย่อย

  เบี้ยประกันภัยรับสุทธิเท่ากับ 1,000.0 ล้านบาท ลดลงร้อยละ 3.7 โดยบริษัทฯ
  รับเสี่ยงภัยไว้เองร้อยละ 64.2 ลดลงจากร้อยละ 68.1 ในปี 2562
  อัตราความเสียหายของการประกันอัคคีภัยในปีนี้คิดเป็นร้อยละ 25.6
  เพิ่มขึ้นจากปีที่ผ่านมาที่มีอัตราความเสียหายร้อยละ 12.9
  ส่งผลให้มีกำไรจากการรับประกันอัคคีภัยลดลงเป็น 466.1 ล้านบาท ลดลงจากปี 2562 ร้อยละ
  17.9

  การประกันภัยทางทะเลและขนส่ง

  - ตัวเรือ บริษัทฯ มีเบี้ยประกันภัยรับ 60.1 ล้านบาท เพิ่มขึ้นร้อยละ 35.7 เมื่อเทียบกับปี
  2562 สาเหตุหลักมาจากเบี้ยประกันภัยเพิ่มขึ้นจากช่องทางธุรกิจนายหน้า

  เบี้ยประกันภัยรับสุทธิ 7.4 ล้านบาท เพิ่มขึ้นร้อยละ 27.6 โดยบริษัทฯ รับเสี่ยงภัยไว้เองร้อยละ
  12.3 ลดลงจากร้อยละ 13.1 ในปี 2562 ผลการรับประกันภัยในปี 2563
  มีอัตราความเสียหายร้อยละ 46.2 เพิ่มขึ้นจากปีที่ผ่านมาที่มีอัตราความเสียหายร้อยละ 31.7
  แต่ยังคงมีกำไรจากการรับประกันภัยตัวเรือเพิ่มขึ้นเป็น 10.1 ล้านบาท เพิ่มขึ้นจากปีที่ผ่านมา
  0.7 ล้านบาท

  - สินค้า บริษัทฯ มีเบี้ยประกันภัยรับ 552.1 ล้านบาท ลดลงร้อยละ 1.4 จากปี 2562
  โดยมีเบี้ยประกันภัยลดลงจากช่องทางธุรกิจลูกค้าองค์กร และธุรกิจนายหน้า

  เบี้ยประกันภัยรับสุทธิ เท่ากับ 230.1 ล้านบาท ลดลงร้อยละ 8.6 โดยบริษัทฯ รับเสี่ยงภัย
  ไว้เอง ลดลงจากร้อยละ 44.9 ในปีที่ผ่านมา เป็นร้อยละ 41.7 ผลการรับประกันภัยในปี 2563
  มีอัตราความเสียหายร้อยละ 24.0 ลดลงจากปีที่ผ่านมาที่มีอัตราความเสียหายร้อยละ 39.2
  ส่งผลให้มีกำไรจากการรับประกันภัยสินค้าเพิ่มขึ้นเป็น 113.7 ล้านบาท เพิ่มขึ้นร้อยละ 36.5
  จากปีที่ผ่านมา

  การประกันภัยรถยนต์

  ในปี 2563 บริษัทฯ มีเบี้ยประกันภัยรับ 9,333.9 ล้านบาท ขยายตัวเพิ่มขึ้นร้อยละ 3.8
  เมื่อเทียบกับปี 2562
  สาเหตุหลักมาจากการขยายงานผ่านทางช่องทางธุรกิจนายหน้าซึ่งมีการเข้าร่วมโครงการกับคู่ค้าบางราย
  ทั้งนี้ บริษัทฯ มีการพิจารณาปรับลดพอร์ตการรับประกันภัยรถบรรทุกประเภท 3
  ผ่านช่องทางธุรกิจสาขาและการร่วมทุน เนื่องจากมีอัตราความเสียหายค่อนข้างสูง

  เบี้ยประกันภัยรับสุทธิเท่ากับ 9,029.9 ล้านบาท เพิ่มขึ้นร้อยละ 3.3 โดยปีนี้ บริษัทฯ
  รับเสี่ยงภัยไว้เองร้อยละ 96.7 ลดลงจากปี 2562 ที่ร้อยละ 97.2 สำหรับอัตราความเสียหาย
  ในปี 2563 อยู่ที่ร้อยละ 66.1 เพิ่มขึ้นจากร้อยละ 65.6 ในปี 2562
  แต่มีอัตราส่วนค่าใช้จ่ายลดลงจากร้อยละ 29.5 ในปี 2562 เป็นร้อยละ 25.9 ในปี 2563
  ส่งผลให้มีกำไรจากการรับประกันภัยรถยนต์เพิ่มขึ้นเป็น 725.1 ล้านบาท เพิ่มขึ้น จากปี 2562
  ร้อยละ 89.7

  การประกันภัยเบ็ดเตล็ด

  การประกันภัยประเภทนี้ ประกอบด้วยการประกันภัย 5 ประเภท คือ การประกันภัยอุบัติเหตุ
  การประกันภัยด้านวิศวกรรม การประกันภัยเกี่ยวกับบุคคล การประกันภัยเกี่ยวกับการบิน
  และการประกันภัยความเสี่ยงภัยทุกชนิด ในปี 2563 บริษัทฯ มีเบี้ยประกันภัยรับรวม 11,354.2
  ล้านบาท เพิ่มขึ้นร้อยละ 14.8 จากปี 2562 ที่มีเบี้ยประกันภัยรับรวม 9,889.9 ล้านบาท
  โดยเบี้ยประกันภัยรับโดยตรงในปีนี้ที่เพิ่มขึ้นมาจากการประกันภัยอุบัติเหตุส่วนบุคคลและการประกันภัยสุขภาพ
  ผ่านทางช่องทางธุรกิจลูกค้ารายย่อย มีการขยายฐานลูกค้ารายย่อยผ่านช่องทาง
  Telemarketing โดยเฉพาะอย่างยิ่งจากการประกันภัยโควิด-19
  และประกันความเสี่ยงภัยทุกชนิดผ่านทางช่องทางธุรกิจนายหน้าและช่องทางธุรกิจลูกค้าองค์กร

  เบี้ยประกันภัยรับสุทธิของการประกันภัยเบ็ดเตล็ดทุกประเภท รวมเป็นเงินทั้งสิ้น 4,541.9
  ล้านบาท เพิ่มขึ้นร้อยละ 3.1 ในปีนี้ บริษัทฯ รับเสี่ยงภัยไว้เองร้อยละ 40.0 ลดลงจากปี 2562
  ที่ร้อยละ 44.6 โดยมีอัตราความเสียหายในภาพรวมของการประกันภัยเบ็ดเตล็ดปี 2563
  อยู่ที่ร้อยละ 45.7 เพิ่มขึ้นจาก ร้อยละ 44.2 ในปี 2562
  แต่มีอัตราส่วนค่าใช้จ่ายลดลงจากร้อยละ 27.1 ในปี 2562 เป็นร้อยละ 20.0 ในปี 2563
  ส่งผลให้มีกำไรจากการรับประกันภัยเบ็ดเตล็ดเพิ่มขึ้นเป็น 1,558.1 ล้านบาท
  เพิ่มขึ้นจากปีที่ผ่านมา ร้อยละ 29.9

  ค่าใช้จ่ายในการรับประกันภัย

  ค่าใช้จ่ายในการรับประกันภัยประกอบด้วย ค่าสินไหมทดแทนสุทธิ
  ค่าจ้างและค่าบำเหน็จและค่าใช้จ่ายในการรับประกันภัยอื่น โดยในปี 2563 บริษัทฯ
  มีค่าใช้จ่ายในการรับประกันภัยทั้งสิ้น 13,612.6 ล้านบาท เพิ่มขึ้นจากปีที่ผ่านมาร้อยละ 11.6
  ทั้งนี้
  ค่าสินไหมทดแทนและค่าใช้จ่ายในการจัดการสินไหมทดแทนที่เกิดขึ้นในระหว่างปีเพิ่มขึ้นจากปีที่ผ่านมาร้อยละ
  17.4 ค่าจ้างและค่าบำเหน็จเพิ่มขึ้น ร้อยละ 5.4 และค่าใช้จ่ายในการรับประกันภัยอื่น
  เพิ่มขึ้นร้อยละ 1.2

  ทั้งนี้ในปี 2563 บริษัทฯ มีเบี้ยประกันภัยรับตรงทุกประเภท 21,546.5 ล้านบาท เติบโตร้อยละ
  7.4 จากปี 2562 และมีส่วนแบ่งการตลาด ปี 2563 ร้อยละ 8.5 เพิ่มขึ้นเมื่อเทียบกับปี 2562
  ที่มีส่วนแบ่งการตลาดร้อยละ 8.2 โดยยังคงรักษาส่วนแบ่งตลาดที่อันดับ 3 เช่นเดียวกับปีที่ผ่านมา
  โดยการประกันภัยเบ็ดเตล็ดที่มีสัดส่วนเบี้ยประกันภัยร้อยละ 47.7 มีอัตราการเติบโตร้อยละ
  12.4 ส่งผลให้ส่วนแบ่งตลาดเบี้ยประกันภัยเบ็ดเตล็ดปี 2563 เท่ากับร้อยละ 11.1
  เพิ่มขึ้นจากร้อยละ 10.8 ในปี 2562 และการประกันภัยรถยนต์มีส่วนแบ่งตลาดเพิ่มขึ้นจากร้อยละ
  6.2 ในปี 2562 เป็นร้อยละ 6.4 ในปี 2563 ในขณะที่การประกันอัคคีภัย
  และการประกันภัยทางทะเล มีส่วนแบ่งการตลาดร้อยละ 13.5 และ 11.0 ตามลำดับ

  โครงการในอนาคต

  ปี 2563 บริษัทฯ ได้มีการพัฒนาการบริการเพื่อให้สอดคล้องกับ Digital Lifestyle
  ของลูกค้า โดยร่วมกับพันธมิตรในการพัฒนา Health Care Platform
  ให้บริการปรึกษาปัญหาสุขภาพ
  ทั้งในรูปแบบของการประมวลผลเพื่อวิเคราะห์ความเป็นไปได้ของโรค (AI Symptom
  Checker)
  ซึ่งใช้ระบบวิเคราะห์โรคและแจ้งให้ผู้ใช้บริการรับทราบผลการวิเคราะห์อาการของโรคในเบื้องต้นและการบริการแพทย์ทางไกล
  (Telemedicine) ซึ่งเป็นการให้บริการที่ทำให้ลูกค้าได้รับความสะดวกสบายไม่ต้องเดินทางไป

  พบแพทย์ สามารถปรึกษาแพทย์เป็นการส่วนตัวผ่านทางแอปพลิเคชัน
  เมื่อปรึกษาและได้รับคำวินิจฉัยเรียบร้อยสามารถรับยาตามคำสั่งยาของแพทย์
  โดยยาจะถูกส่งให้ลูกค้าตามที่อยู่ที่แจ้งไว้

  นอกจากนี้ บริษัทฯ ยังได้เริ่มการให้บริการเคลมผ่านแอปพลิเคชัน Line
  ซึ่งถือเป็นอีกหนึ่งช่องทางที่จะเพิ่มความสะดวกและความรวดเร็วในการให้บริการรับแจ้งเคลม
  โดยลูกค้าสามารถแจ้งเคลมประกันภัยรถยนต์ ด้วยการแชร์ตำแหน่งที่อยู่ (Location)
  ซึ่งเป็นจุดที่เกิดอุบัติเหตุ นอกจากนี้ยังสามารถส่งข้อความ ส่งรูปภาพรถยนต์ที่ได้รับความเสียหาย
  รวมทั้งติดต่อสอบถามกับเจ้าหน้าที่ฝ่ายสินไหมทดแทนยานยนต์ได้ทันทีอีกด้วย

  สำหรับในปี 2564 นี้บริษัทฯ มีแผนงานลงทุนในด้านเทคโนโลยีที่จะยกระดับมาตรฐานการ

  บริการประกันภัยของบริษัทฯ ให้ดียิ่งขึ้นไปอีก
  โดยกำลังศึกษาการปรับเปลี่ยนระบบรับประกันภัยหลักของบริษัทฯ ด้วยเทคโนโลยีที่ทันสมัย พัฒนา
  และออกแบบอย่างเป็นสากล เพื่อให้เข้ามาช่วยเสริมการทำงาน การบริหารจัดการข้อมูล
  และเพิ่มประสิทธิภาพระบบการบริการประกันภัย
  และสามารถตอบโจทย์ความต้องการและสร้างความพึงพอใจให้กับผู้เอาประกันภัยได้อย่างสูงสุด
  รวมทั้งมีแผนงานในการนำดิจิทัลเทคโนโลยีมาใช้ในวงการประกันภัย เช่น
  เทคโนโลยีที่เกี่ยวข้องกับการขายประกัน เทคโนโลยีที่
  เพิ่มช่องทางและช่วยอำนวยความสะดวกให้แก่ลูกค้าในการแจ้งเคลมหรือชำระเงิน
  เทคโนโลยีที่ช่วยลดขั้นตอนในการทำงานของสินไหม เช่นการใช้ AI
  มาวิเคราะห์ความเสียหายของรถยนต์แทนการใช้คน เป็นต้น

  นอกจากนี้ บริษัทฯ ยังให้ความสำคัญของการเป็น Data Driven Organization
  ที่ใช้ฐานข้อมูลในการขับเคลื่อนธุรกิจให้ ก้าวไปข้างหน้า
  โดยเน้นให้ผู้บริหารและพนักงานนำข้อมูลมาใช้วิเคราะห์
  เพื่อสนับสนุนการตัดสินใจทางธุรกิจทั้งในงานด้านรับประกันภัย สินไหมทดแทน
  และการพัฒนาผลิตภัณฑ์ที่รองรับความต้องการของลูกค้าในแต่ละกลุ่มเป้าหมาย
  ทั้งนี้เพื่อเป็นการเพิ่มคุณภาพในการให้บริการลูกค้าหรือคู่ค้าให้ดียิ่งขึ้น

  รายได้จากการลงทุน

  รายได้จากการลงทุนสำหรับปี 2563 มีจำนวน 1,507.3 ล้านบาท ลดลงจากปี 2562 จำนวน
  206.6 ล้านบาท หรือร้อยละ 12.1 ประกอบด้วยรายได้ดอกเบี้ย 274.9 ล้านบาท ลดลงร้อยละ
  13.8 เงินปันผลรับ 852.3 ล้านบาท ลดลงร้อยละ 6.1
  กำไรจากการขายหลักทรัพย์และสินทรัพย์ 187.5 ล้านบาท ลดลง ร้อยละ 21.6
  รายได้ค่าเช่าและอื่นๆ 171.8 ล้านบาท ลดลงร้อยละ 6.0
  ส่วนแบ่งกำไรในบริษัทร่วมภายใต้วิธีส่วนได้เสีย 20.8 ล้านบาท ลดลงร้อยละ 11.1
  ค่าใช้จ่ายในการลงทุน 86.4 ล้านบาท ลดลงร้อยละ 3.2
  และผลขาดทุนด้านเครดิตที่คาดว่าจะเกิดขึ้นตามที่กำหนดในแนวปฏิบัติทางการบัญชี เรื่อง
  เครื่องมือทางการเงินและการเปิดเผยข้อมูลสำหรับธุรกิจประกันภัย 60.3 ล้านบาท
  ทำให้มีรายได้จากลงทุนสุทธิ 1,360.6 ล้านบาท โดยคิดเป็นอัตราผลตอบแทนจากการลงทุน
  (Return on Investment : ROI) ร้อยละ 3.3 ของมูลค่าเงินลงทุนตามราคาตลาด
  หรือร้อยละ 5.5 ของมูลค่าเงินลงทุนตามราคาทุน

  ดัชนีตลาดหลักทรัพย์แห่งประเทศไทย ณ วันสิ้นปีปิดที่ 1,449.35 จุด ลดลงจากปี 2562 ซึ่ง ปิดที่
  1,579.84 จุด ลดลง 130.49 จุด หรือร้อยละ 8.3 โดยเศรษฐกิจไทยในปี 2563
  ได้รับผลกระทบอย่างรุนแรงจากสถานการณ์การแพร่ระบาดของไวรัส COVID-19
  ทั้งในช่วงต้นปีและปลายปี ส่งผลให้ ณ วัน สิ้นปีบริษัทฯ
  มีส่วนเกินทุนจากการเปลี่ยนแปลงมูลค่าหุ้นในตลาดหลักทรัพย์แห่งประเทศไทยจำนวน 17,060.6
  ล้านบาท ลดลงจากปี 2562 จำนวน 3,925.5 ล้านบาท หรือร้อยละ 18.7

  ณ สิ้นปี 2563 บริษัทฯ มีเงินลงทุนตามราคาทุนทั้งสิ้น 27,075.4 ล้านบาท เพิ่มขึ้นจากปี 2562
  จำนวน 1,968.0 ล้านบาท หรือเพิ่มขึ้นร้อยละ 7.8 สำหรับการจัดสรรเงินลงทุนนั้น
  ส่วนหนึ่งของเงินลงทุนจำนวน 19,135.6 ล้านบาท หรือร้อยละ 70.7 ของเงินลงทุนทั้งหมด
  เป็นการลงทุนในสินทรัพย์ที่ให้ผลตอบแทนคงที่ (Fixed-income) อีกส่วนหนึ่งจำนวน 7,939.8
  ล้านบาท หรือร้อยละ 29.3 ของเงินลงทุนทั้งหมดเป็นการลงทุนในหุ้นทุน หน่วยลงทุน
  ทั้งที่จดทะเบียนและไม่ได้จดทะเบียนในตลาดหลักทรัพย์แห่งประเทศไทย

  ในส่วนของการลงทุนที่ให้ผลตอบแทนคงที่
  ประกอบด้วยเงินลงทุนที่จะถือจนครบกำหนดที่วัดมูลค่าด้วยราคาทุนตัดจำหน่าย-สุทธิ
  (เงินฝากสถาบันการเงินที่ครบกำหนดเกินกว่า 3 เดือน) จำนวน 13,729.7 ล้านบาท
  คิดเป็นสัดส่วนร้อยละ 50.7 ของเงินลงทุนทั้งหมด เพิ่มขึ้น 2,509.0 ล้านบาท หรือร้อยละ
  22.4 เมื่อเทียบกับปีก่อนหน้า เงินลงทุนในหลักทรัพย์รัฐบาลและรัฐวิสาหกิจที่วัดมูลค่ายุติธรรมผ่าน
  กำไรขาดทุนเบ็ดเสร็จอื่น 3,252.2 ล้านบาท คิดเป็นสัดส่วนร้อยละ 12.0 ของเงินลงทุนทั้งหมด
  ลดลง 408.7 ล้านบาท หรือร้อยละ 11.2
  จากปีก่อนและเงินลงทุนในตราสารหนี้เอกชนที่วัดมูลค่ายุติธรรมผ่าน
  กำไรขาดทุนเบ็ดเสร็จอื่นจำนวน 630.8 ล้านบาท คิดเป็นสัดส่วนร้อยละ 2.3
  ของเงินลงทุนทั้งหมด ลดลง 325.3 ล้านบาท หรือร้อยละ 34.0

  นอกจากนี้ บริษัทฯ
  มีเงินลงทุนที่ให้ผลตอบแทนคงที่อีกประเภทหนึ่งคือเงินให้กู้ยืมโดยมีอสังหาริมทรัพย์จำนองเป็นประกัน
  จำนวน 1,514.6 ล้านบาท คิดเป็นสัดส่วนร้อยละ 5.6 ของเงินลงทุนทั้งหมด เพิ่มขึ้น 207.8
  ล้านบาท หรือร้อยละ 15.9

  ในส่วนของการลงทุนในตราสารทุนนั้น บริษัทฯ
  มีเงินลงทุนในหุ้นทุนที่วัดมูลค่ายุติธรรมผ่านกำไรขาดทุนเบ็ดเสร็จอื่น จำนวน 6,083.7 ล้านบาท
  หักค่าเผื่อการด้อยค่า 65.1 ล้านบาท
  คงเหลือเงินลงทุนในหุ้นทุนที่วัดมูลค่ายุติธรรมผ่านกำไรขาดทุนเบ็ดเสร็จอื่นราคาทุน-สุทธิเท่ากับ
  6,018.6 ล้านบาท คิดเป็นร้อยละ 22.2
  แบ่งเป็นเงินลงทุนในหุ้นทุนที่จดทะเบียนในตลาดหลักทรัพย์แห่งประเทศไทยและต่างประเทศ
  จำนวน 5,305.7 ล้านบาท คิดเป็นร้อยละ 19.6 ของการลงทุนทั้งหมด ลดลง 7.7 ล้านบาท
  หรือร้อยละ 0.1 ซึ่งบริษัทฯ มีนโยบายการลงทุนในระยะยาว
  โดยปัจจัยพื้นฐานที่ดีของหลักทรัพย์ที่บริษัทฯ
  เลือกลงทุนจะเป็นปัจจัยหลักซึ่งส่งผลให้มูลค่าของกิจการมีการเติบโตอย่างยั่งยืน
  และช่วยลดความผันผวนของมูลค่าเงินลงทุนให้น้อยลง

  สำหรับเงินลงทุนในหุ้นทุนของบริษัทจำกัดที่ไม่ได้จดทะเบียนในตลาดหลักทรัพย์-สุทธิ จำนวน
  712.9 ล้านบาท คิดเป็นสัดส่วนร้อยละ 2.6 ของเงินลงทุนทั้งหมด โดยลดลงจากปีก่อนหน้า
  88.9 ล้านบาท หรือร้อยละ 11.1 การลงทุนในหุ้นทุนนอกตลาดฯ
  บางส่วนเป็นการถือตราสารทุนเพื่อวัตถุประสงค์ในการประกอบธุรกิจอื่นโดยการถือหุ้นในนิติบุคคลที่ได้รับใบอนุญาตให้ประกอบธุรกิจประกันภัย
  หรือประกอบธุรกิจหลักโดยการถือหุ้นในบริษัทประกันภัยในต่างประเทศ
  และมีการขายหุ้นนอกตลาดออกไปบางส่วน
  อนึ่งหุ้นทุนนอกตลาดหลักทรัพย์ส่วนใหญ่เป็นการลงทุนเชิงยุทธศาสตร์
  การเข้าไปถือหุ้นเป็นการสร้างความสัมพันธ์ทางธุรกิจ และสนับสนุนธุรกิจหลักของบริษัทฯ

  บริษัทฯ มีเงินลงทุนในบริษัทร่วมจำนวน 268.9 ล้านบาท หรือสัดส่วนร้อยละ 1.0 เพิ่มขึ้น 22.5
  ล้านบาท หรือร้อยละ 9.1
  ซึ่งส่วนที่เพิ่มขึ้นนี้เกิดจากการรับรู้ผลกำไรปรับลดด้วยส่วนแบ่งเงินปันผลจากบริษัทร่วมนั้นๆ
  ทั้งนี้เงินลงทุนในบริษัทร่วมเป็นการลงทุนโดยการถือหุ้นตั้งแต่ร้อยละ 20
  และเป็นการลงทุนในต่างประเทศ ได้แก่
  การลงทุนในบริษัทที่ประกอบธุรกิจหลักโดยการถือหุ้นในบริษัทประกันภัยและบริษัทประกันภัยในประเทศกัมพูชาและสาธารณรัฐประชาธิปไตยประชาชนลาว
  อันเป็นการเพิ่มโอกาสการทำธุรกิจในต่างประเทศ
  ซึ่งบริษัทร่วมเหล่านั้นล้วนมีศักยภาพที่จะเติบโตทั้งในด้านการขยายธุรกิจและผลกำไร
  รวมถึงมีความสามารถในการจ่ายเงินปันผลให้แก่บริษัทฯ ได้

  บริษัทฯ ยังลงทุนในหน่วยลงทุนของกองทุนตราสารทุนจำนวน 347.5 ล้านบาท เป็นสัดส่วนร้อยละ
  1.3 ของเงินลงทุนทั้งหมด ไม่เปลี่ยนแปลงจากปีก่อนหน้า
  หน่วยลงทุนของกองทุนรวมอสังหาริมทรัพย์ และทรัสต์เพื่อการลงทุนในอสังหาริมทรัพย์
  ตลอดจนกองทุนรวมโครงสร้างพื้นฐานจำนวน 1,304.8 ล้านบาท เป็นสัดส่วนร้อยละ 4.8
  เพิ่มขึ้น 59.2 ล้านบาท หรือร้อยละ 4.8

  ฐานะการเงิน

  สินทรัพย์

  สินทรัพย์ของบริษัทฯ ณ สิ้นปี 2563 มีจำนวน 59,503.8 ล้านบาท เพิ่มขึ้นจากปี 2562 จำนวน
  2,176.7 ล้านบาท หรือร้อยละ 3.8 รายการสินทรัพย์ที่สำคัญมีดังนี้

-   เงินลงทุนในหลักทรัพย์ จำนวน 44,424.1 ล้านบาท ลดลงจากปีก่อน 534.3 ล้านบาท
    หรือร้อยละ 1.2 เงินลงทุนในหลักทรัพย์ ประกอบด้วย
    เงินลงทุนเผื่อขายที่วัดมูลค่ายุติธรรมผ่านกำไรขาดทุนเบ็ดเสร็จอื่น-สุทธิ 30,697.1 ล้านบาท
    เป็นสัดส่วนร้อยละ 69.1 ของเงินลงทุนในหลักทรัพย์
    เงินลงทุนที่วัดมูลค่าด้วยราคาทุนตัดจำหน่าย-สุทธิ
    (เงินฝากสถาบันการเงินที่ครบกำหนดเกินกว่า 3 เดือน) เท่ากับ 13,727.0 ล้านบาท
    คิดเป็นสัดส่วนร้อยละ 30.9 ของเงินลงทุนในหลักทรัพย์

-   สินทรัพย์จากการประกันภัยต่อ-สุทธิ 7,560.2 ล้านบาท เพิ่มขึ้นจากปีก่อน 1,907.8 ล้านบาท
    หรือร้อยละ 33.8

-   เบี้ยประกันภัยค้างรับ-สุทธิ 2,765.9 ล้านบาท ลดลงจากปีก่อน 15.8 ล้านบาท หรือร้อยละ
    0.6

-   เงินให้กู้ยืมและดอกเบี้ยค้างรับ-สุทธิ 1,476.4 ล้านบาท เพิ่มขึ้นจากปีก่อน 162.7 ล้านบาท
    หรือร้อยละ 12.4 ตามที่กำหนดในแนวปฏิบัติทางการบัญชี เรื่อง
    เครื่องมือทางการเงินและการเปิดเผยข้อมูลสำหรับธุรกิจประกันภัย เริ่มใช้เมื่อวันที่ 1
    มกราคม 2563

-   ที่ดิน อาคารและอุปกรณ์-สุทธิ 614.9 ล้านบาท ลดลงจากปีก่อน 125.8 ล้านบาท หรือ
    ร้อยละ 17.0

-   สินทรัพย์สิทธิการใช้ 886.6 ล้านบาท
    ตามมาตรฐานการรายงานทางการเงินฉบับใหม่ซึ่งถือปฏิบัติครั้งแรก ในปี 2563

  หนี้สิน

  หนี้สินของบริษัทฯ ณ สิ้นปี 2563 มีจำนวน 29,160.7 ล้านบาท เพิ่มขึ้นจากปี 2562 จำนวน
  2,856.7 ล้านบาท หรือร้อยละ 10.9 รายการหนี้สินที่สำคัญมีดังนี้

-   หนี้สินจากสัญญาประกันภัยจำนวน 18,022.5 ล้านบาท เพิ่มขึ้นจากปีก่อน 2,413.0 ล้านบาท
    หรือร้อยละ 15.5

-   หนี้สินภาษีเงินได้รอตัดบัญชีจำนวน 2,984.5 ล้านบาท ลดลงจากปีก่อน 492.3 ล้านบาท
    หรือร้อยละ 14.2

-   เจ้าหนี้บริษัทประกันภัยต่อจำนวน 2,737.5 ล้านบาท เพิ่มขึ้นจากปีก่อน 183.8 ล้านบาท
    หรือร้อยละ 7.2

-   หนี้สินตามสัญญาเช่า จำนวน 778.8 ล้านบาท เพิ่มขึ้นจากปีก่อน 738.7 ล้านบาท
    ตามมาตรฐานการรายงานทางการเงินฉบับใหม่ ซึ่งถือปฏิบัติครั้งแรก ในปี 2563

ส่วนของเจ้าของ

  ส่วนของเจ้าของของบริษัทฯ ณ สิ้นปี 2563 มีจำนวน 30,343.1 ล้านบาท ลดลงจากปี
  2562จำนวน 680.0 ล้านบาท หรือร้อยละ 2.2 โดยมีรายการที่สำคัญดังนี้

-   ทุนจดทะเบียน ออกจำหน่ายและชำระแล้ว 1,064.7 ล้านบาท และส่วนเกินมูลค่าหุ้นสามัญ
    1,442.5 ล้านบาท ไม่เปลี่ยนแปลงจากปีก่อน

-   กำไรสะสมจัดสรรแล้ว (สำรองอื่น) 7,000.0 ล้านบาท ไม่เปลี่ยนแปลงจากปีก่อน

-   กำไรสะสมยังไม่จัดสรร 5,373.1 ล้านบาท เพิ่มขึ้นจากปีก่อน 1,149.6 ล้านบาท หรือ
    ร้อยละ 27.2

-   องค์ประกอบอื่นของส่วนของเจ้าของ
    (ส่วนเกินทุนจากการวัดมูลค่าเงินลงทุนเผื่อขาย-สุทธิจากภาษีเงินได้) เป็นจำนวน 15,356.3
    ล้านบาท ลดลงจากปีก่อน 1,829.7 ล้านบาท หรือ ร้อยละ 10.7

  คุณภาพสินทรัพย์

  ลูกหนี้ (เบี้ยประกันภัยค้างรับ)

  ณ วันสิ้นปี 2563 บริษัทฯ มีเบี้ยประกันภัยค้างรับสุทธิ 2,765.9 ล้านบาท ลดลงจากปีก่อน
  15.8ล้านบาท หรือร้อยละ 0.6 โดยเบี้ยประกันภัยค้างรับ สามารถแยกตามอายุหนี้ได้ ดังนี้

(ล้านบาท)

+-----------------+-------+-------+-------+-------+-------+----------+
|                 | 2563  |       |       | 2562  |       |          |
|                 |       |       |       |       |       |          |
| ระยะเวลาค้างรับ   |       |       |       |       |       |          |
+-----------------+-------+-------+-------+-------+-------+----------+
|                 | จากผ  | จากต  | รวม   | จากผ  | จากต  | รวม      |
|                 | ู้เอาปร | ัวแทนแ |       | ู้เอาปร | ัวแทนแ |          |
|                 | ะกันภัย | ละนาย |       | ะกันภัย | ละนาย |          |
|                 |       | หน้าปร |       |       | หน้าปร |          |
|                 |       | ะกันภัย |       |       | ะกันภัย |          |
+-----------------+-------+-------+-------+-------+-------+----------+
| ยัง              | 423.6 | 1,    | 2,    | 782.1 | 1,    | 2,188.8  |
| ไม่ถึงกำหนดรับชำระ |       | 779.3 | 202.9 |       | 406.7 |          |
+-----------------+-------+-------+-------+-------+-------+----------+
| ค้างรับไม่เกิน 30   | 71.8  | 119.7 | 191.5 | 70.8  | 125.1 | 195.9    |
| วัน              |       |       |       |       |       |          |
+-----------------+-------+-------+-------+-------+-------+----------+
| ค้างรับ 31 - 60   | 43.4  | 76.2  | 119.6 | 43.9  | 91.6  | 135.5    |
| วัน              |       |       |       |       |       |          |
+-----------------+-------+-------+-------+-------+-------+----------+
| ค้างรับ 61 - 90   | 37.9  | 23.2  | 61.1  | 15.1  | 34.1  | 49.2     |
| วัน              |       |       |       |       |       |          |
+-----------------+-------+-------+-------+-------+-------+----------+
| ค้างรับ 91 วัน - 1 | 82.1  | 108.7 | 190.8 | 95.0  | 117.3 | 212.3    |
| ปี               |       |       |       |       |       |          |
+-----------------+-------+-------+-------+-------+-------+----------+
| ค้างรับเกินกว่า 1 ปี | 3.3   | 12.9  | 16.2  | 26.3  | 15.9  | 42.2     |
+-----------------+-------+-------+-------+-------+-------+----------+
| รวม             | 662.1 | 2,    | 2,    | 1,    | 1,    | 2,823.9  |
| เบี้ยประกันภัยค้างรับ |       | 120.0 | 782.1 | 033.2 | 790.7 |          |
+-----------------+-------+-------+-------+-------+-------+----------+
| หัก:             | 3.3   | 12.9  | 16.2  | 26.3  | 15.9  | 42.2     |
| ค่าเผื่อหนี้สงสัยจะสูญ |       |       |       |       |       |          |
+-----------------+-------+-------+-------+-------+-------+----------+
| เบี้ย             | 658.8 | 2,    | 2,    | 1,    | 1,    | 2,781.7  |
| ประกันภัยค้างรับสุทธิ |       | 107.1 | 765.9 | 006.9 | 774.8 |          |
+-----------------+-------+-------+-------+-------+-------+----------+

  ลูกหนี้เบี้ยประกันภัยค้างรับจำนวนรวมทั้งสิ้น 2,782.1 ล้านบาท
  เป็นเบี้ยประกันภัยที่ยังไม่ถึงกำหนดรับชำระและค้างรับไม่เกิน 30 วัน จำนวน 2,394.4
  ล้านบาท หรือคิดเป็นร้อยละ 86.1
  ซึ่งส่วนใหญ่เป็นลูกหนี้ที่ยังไม่ถึงกำหนดชำระตามระยะเวลาเครดิตที่ได้รับ อย่างไรก็ตาม บริษัทฯ
  ได้พัฒนากระบวนการติดตามหนี้และเพิ่มช่องทางการจัดเก็บเงิน
  เพื่อเพิ่มประสิทธิภาพในการเรียกเก็บเบี้ยประกันภัยอย่างต่อเนื่อง
  ซึ่งทำให้อัตราส่วนผลการประเมินราคาเบี้ยประกันภัยค้างรับของบริษัทฯ
  เป็นไปตามหลักเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัยกำหนดไว้

  สำหรับเบี้ยประกันภัยที่มีโอกาสจะเก็บเงินไม่ได้
  ซึ่งส่วนใหญ่เป็นหนี้ที่อยู่ระหว่างดำเนินการทางกฎหมาย บริษัทฯ
  ได้พิจารณาตั้งค่าเผื่อหนี้สงสัยจะสูญตามประกาศเรื่องนโยบายการตั้งหนี้สูญของบริษัทฯ
  ซึ่งจำนวนที่ตั้งค่าเผื่อหนี้สงสัยจะสูญนี้คิดว่าเพียงพอกับจำนวนเงินที่มีความเสี่ยงที่จะเก็บเงินไม่ได้

นโยบายในการกำหนดระยะเวลา Credit Term กับคู่ค้าหรือลูกค้าแต่ละประเภทธุรกิจ

  บริษัทฯ มีนโยบายและวิธีปฏิบัติเกี่ยวกับการเรียกเก็บเบี้ยประกันภัย
  เพื่อให้เป็นไปอย่างมีประสิทธิภาพและสอดคล้องกับข้อกำหนดของคณะกรรมการกำกับและส่งเสริมการประกอบธุรกิจประกันภัย
  (คปภ.) โดยบริษัทฯ กำหนดให้เรียกเก็บเบี้ยประกันภัยตามระยะเวลาดังนี้

1.  กรณีที่บริษัทเป็นผู้เรียกเก็บค่าเบี้ยประกันภัยจากผู้เอาประกันภัยโดยตรง

+--------------+-------------+-------------+-------------+------------+
| หน่วยธุรกิจ     | ระ          |             |             |            |
|              | ยะเวลาการเก |             |             |            |
|              | ็บเบี้ยประกันภัย |             |             |            |
+--------------+-------------+-------------+-------------+------------+
|              | Non-Motor   |             | Motor       |            |
|              | ป           |             | ป           |            |
|              | ระกันภัยในนาม |             | ระกันภัยในนาม |            |
+--------------+-------------+-------------+-------------+------------+
|              | บุคคล        | นิติบุคคล      | บุคคล        | นิติบุคคล     |
+--------------+-------------+-------------+-------------+------------+
| ทุกช่องทาง     | ไม่เกิน 15 วัน | ไม่เกิน 30 วัน | ไม่เกิน       | ไม่เกิน 15   |
|              |             |             | วันเริ่มคุ้มครอง | วัน         |
|              | นับจาก       | นับจาก       |             |            |
|              | วันเริ่มคุ้มครอง | วันเริ่มคุ้มครอง |             | นับจากว     |
|              |             |             |             | ันเริ่มคุ้มครอง |
+--------------+-------------+-------------+-------------+------------+

2.  กรณีที่บริษัทเรียกเก็บค่าเบี้ยประกันภัยผ่านคู่ค้า

+--------------+----------+----------+----------+----------+---------+
| คู่ค้า          | ระยะเวลา |          |          |          |         |
|              | การเก็บเบ |          |          |          |         |
|              | ี้ยประกันภัย |          |          |          |         |
+--------------+----------+----------+----------+----------+---------+
|              | N        | Motor    |          |          |         |
|              | on-Motor | ประก     |          |          |         |
|              |          | ันภัยในนาม |          |          |         |
+--------------+----------+----------+----------+----------+---------+
|              |          | บุคคล     |          | นิติบุคคล   |         |
+--------------+----------+----------+----------+----------+---------+
|              |          | เริ่มค     | เริ่มค     | เริ่มค     | เริ่มคุ้ม   |
|              |          | ุ้มครองวันที่ | ุ้มครองวันที่ | ุ้มครองวันที่ | ครองวันที่ |
|              |          | 1-15     | 16-31    | 1-15     | 16-31   |
+--------------+----------+----------+----------+----------+---------+
| -            | ไม่เกิน 60 | ไม่เกิน    | ไม่เกิน    | ไม่เกิน    | ไม่เกิน   |
| ตัวแทน/นายหน้า | วัน       |          |          |          |         |
|              |          | สิ้นเด     | วันที่ 15   | วันที่ 15   | สิ้นเ     |
| -            |          | ือนเดียวกัน | ของ      | ของ      | ดือนถัดไป |
| นายหน้านิติบุคคล |          |          | เดือนถัดไป | เดือนถัดไป |         |
|              |          |          |          |          |         |
| -สถาบันการเงิน |          |          |          |          |         |
+--------------+----------+----------+----------+----------+---------+

อัตราส่วนทางการเงินที่เกี่ยวข้องกับ Credit Term โดยเฉลี่ยที่เกิดขึ้นจริง

  -------------------------------------- ---------- ---------- ----------
                                         ปี 2563     ปี 2562     ปี 2561

  ระยะเวลาการเรียกเก็บเบี้ยประกันภัยถัวเฉลี่ย                           
  (วัน)                                                         

  - Non-Motor                            47         50         50

  - Motor                                33         34         35

  อัตราส่วนเบี้ยประกันภัยค้างรับ (%)                                   

  - Non-Motor                            11.9       14.8       16.0

  - Motor                                9.9        10.2       11.6
  -------------------------------------- ---------- ---------- ----------

  ปี 2563 บริษัทฯ มีระยะเวลาการเรียกเก็บเบี้ยประกันภัยถัวเฉลี่ย ของการประกันภัย
  Non-Motor และการประกันภัย Motor เท่ากับ 47 วัน และ 33 วัน ตามลำดับ
  แสดงให้เห็นถึงประสิทธิภาพในการเรียกเก็บเบี้ยประกันภัยดีขึ้นเมื่อเทียบกับปีก่อน
  และคงอยู่ในเกณฑ์ตามนโยบายที่กำหนดไว้ ส่งผลให้บริษัทฯ มีอัตราส่วนเบี้ยประกันภัยค้างรับ ปี
  2563 ของการประกันภัย Non-Motor และการประกันภัย Motor อยู่ที่ร้อยละ 11.9 และ 9.9
  ตามลำดับ

  แม้ว่าปีนี้เศรษฐกิจไทยในภาพรวมจะได้รับผลกระทบจากการแพร่ระบาดของไวรัส COVID-19
  แต่เนื่องจากบริษัทฯ มีมาตรการบรรเทาภาระทางการเงินของผู้เอาประกันภัย
  โดยอนุโลมผ่อนผันการชำระเบี้ยประกันภัยผ่านบัตรเครดิตเป็นงวดๆ ได้ตามความเหมาะสม ตั้งแต่
  2-6 เดือน รวมถึงในปี 2563 มีการรับประกันภัยโควิด-19 ผ่านช่องทาง Telemarketing
  ซึ่งลูกค้าสามารถชำระเบี้ยประกันภัยได้ทันทีเมื่อซื้อประกันภัย
  ซึ่งส่งผลดีต่อระยะเวลาการเรียกเก็บเบี้ยประกันภัยของบริษัทฯ

  เงินให้กู้ยืม

  ณ สิ้นปี 2563 บริษัทฯ มีเงินให้กู้ยืมและดอกเบี้ยค้างรับ-สุทธิรวม 1,476.4 ล้านบาท
  ซึ่งแสดงตามวิธีราคาทุนตัดจำหน่าย
  และหักค่าเผื่อผลขาดทุนด้านเครดิตที่คาดว่าจะเกิดขึ้นตามที่กำหนดในแนวปฏิบัติทางการบัญชี เรื่อง
  เครื่องมือทางการเงินและการเปิดเผยข้อมูลสำหรับธุรกิจประกันภัย เพิ่มขึ้นจากวันที่ 1 มกราคม
  2563 จำนวน 201.3 ล้านบาท หรือเพิ่มขึ้นร้อยละ 15.8
  ทั้งนี้เป็นการให้กู้ยืมซึ่งมีอสังหาริมทรัพย์จำนองเป็นประกัน หรือมีบุคคลค้ำประกัน
  เงินให้กู้ยืมและดอกเบี้ยค้างรับดังกล่าวประกอบด้วย เงินให้กู้ยืมและดอกเบี้ยค้างรับเพื่อที่อยู่อาศัย
  จำนวน 190.0 ล้านบาท คิดเป็นสัดส่วนร้อยละ 12.9
  สำหรับเงินให้กู้ยืมและดอกเบี้ยค้างรับเพื่อประกอบธุรกิจอสังหาริมทรัพย์และธุรกิจอื่น จำนวน
  1,286.4 ล้านบาท คิดเป็นสัดส่วนร้อยละ 87.1

  ในการลงทุนให้กู้ยืมโดยมีอสังหาริมทรัพย์จำนองเป็นประกันนั้น การประเมินมูลค่าหลักประกัน
  การกำหนดวงเงินให้กู้ยืม อายุสัญญา
  เงื่อนไขการผ่อนชำระดอกเบี้ยและการคืนเงินต้นจะเป็นไปตามข้อกำหนดของกฎหมายและระเบียบข้อบังคับที่เกี่ยวข้อง
  กล่าวคือหลักทรัพย์ที่ลูกหนี้นำมา จดทะเบียนจำนองเพื่อค้ำประกันเงินกู้นั้นมีมูลค่าเพียงพอที่บริษัทฯ
  จะได้รับชำระหนี้โดยสิ้นเชิง

ลูกหนี้เงินให้กู้ยืม สามารถแยกตามการวิเคราะห์ลำดับชั้นความเสี่ยงด้านเครดิตได้ดังนี้ (ล้านบาท)

  ---------------------------------------------------- --------------------- ----- --------- --------------------- ----- ---------
  การจัดชั้น                                              31 ธันวาคม 2563                        1 มกราคม 2563               

                                                       เงินต้น                       รวม       เงินต้น                       รวม

                                                       ทรัพย์สินจำนองเป็นประกัน   อื่นๆ             ทรัพย์สินจำนองเป็นประกัน   อื่นๆ   

  ชั้นที่ 1 -                                              1,344.4               8.3   1,352.7   1,151.9               8.3   1,160.2
  เงินให้กู้ยืมที่ไม่มีการเพิ่มขึ้นอย่างมีนัยสำคัญของความเสี่ยงด้านเครดิต                                                                     

  ชั้นที่ 2 -                                              17.9                  -     17.9      1.6                   -     1.6
  เงินให้กู้ยืมที่มีการเพิ่มขึ้นอย่างมีนัยสำคัญของความเสี่ยงด้านเครดิต                                                                       

  ชั้นที่ 3 - เงินให้กู้ยืมที่มีการด้อยค่าด้านเครดิต                   155.1                 -     155.1     156.8                 -     156.8

  รวมเงินให้กู้ยืมและดอกเบี้ยค้างรับ                            1,517.4               8.3   1,525.7   1,310.3               8.3   1,318.6

  หัก: ค่าเผื่อผลขาดทุนด้านเครดิตที่คาดว่าจะเกิดขึ้น                (49.3)                -     (49.3)    (43.5)                -     (43.5)

  เงินให้กู้ยืมและดอกเบี้ยค้างรับ - สุทธิ                         1,468.1               8.3   1,476.4   1,266.8               8.3   1,275.1
  ---------------------------------------------------- --------------------- ----- --------- --------------------- ----- ---------

  เงินลงทุนในหลักทรัพย์

  ในปี 2563 ภาวะเศรษฐกิจโลกได้รับผลกระทบรุนแรงภายใต้สถานการณ์การแพร่ระบาดของ
  ไวรัส COVID-19 สร้างความกังวลให้กับตลาดเงินและตลาดทุนทั่วโลก
  อัตราการขยายตัวของภาคเศรษฐกิจ การผลิต และการค้าที่หดตัวลงในหลายประเทศ
  รวมถึงอัตราการว่างงานที่ปรับตัวเพิ่มขึ้น
  ทำให้รัฐบาลในหลายประเทศทั่วโลกต้องใช้มาตราการกระตุ้นเศรษฐกิจเพื่อบรรเทาผลกระทบจากไวรัส
  COVID-19 ปัจจุบันหลายประเทศทั่วโลกยังคงมีการแพร่ระบาดที่มากขึ้น
  ทำให้ภาพรวมเศรษฐกิจโลกเข้า สู่ภาวะถดถอย

  ภาพรวมของเศรษฐกิจไทยปี 2563 ในช่วงต้นปี เกิดการแพร่ระบาดของไวรัส COVID-19
  จึงทำให้กิจกรรมทางเศรษฐกิจหลายประเภทต้องหยุดชะงักลงจากมาตราการของภาครัฐ
  โดยเฉพาะภาคการท่องเที่ยวที่ถูกจำกัดการเดินทางระหว่างประเทศ
  อุปสงค์ทั้งในประเทศและต่างประเทศซบเซาจากการชะงักงันของเศรษฐกิจทั่วโลก
  การจ้างงานและรายได้ของครัวเรือนได้รับผลกระทบรุนแรงจากเศรษฐกิจ ที่หดตัว
  ส่งผลให้การผลิตภาคอุตสาหกรรมและการลงทุนของภาคเอกชนในประเทศลดลงอย่าง มีนัยสำคัญ
  ทั้งนี้ภาครัฐได้มีนโยบายต่าง ๆ เพื่อช่วยกระตุ้นเศรษฐกิจของประเทศ
  รวมถึงนโยบายทางการเงินที่ผ่อนคลายลง โดยช่วงต้นปีคณะกรรมการนโยบายการเงิน (กนง.)
  ได้ลดอัตราดอกเบี้ยนโยบายลง 2 ครั้ง และคงอัตราดอกเบี้ยนโยบายให้อยู่ในระดับต่ำ
  เพื่อให้เศรษฐกิจมีสภาพคล่องและสนับสนุนการ ฟื้นตัวของเศรษฐกิจหลังการระบาดคลี่คลาย
  ส่งผลให้เศรษฐกิจไทยในครึ่งปีหลังสามารถฟื้นตัวได้แบบค่อยเป็นค่อยไป
  อย่างไรก็ตามภายหลังการแพร่ระบาดของไวรัส COVID-19 ระลอกใหม่
  หลายภาคธุรกิจเริ่มได้รับผลกระทบทำให้ความสามารถในการรองรับแรงกระแทกทางเศรษฐกิจลดลง

  บริษัทฯ มีรายได้จากการจัดการลงทุนลดลงจากปีก่อน โดยมีรายได้ดอกเบี้ยและเงินปันผลเท่ากับ
  1,127.2 ล้านบาท ลดลง 99.3 ล้านบาท หรือร้อยละ 8.1 กำไรจากเงินลงทุนเท่ากับ 185.2
  ล้านบาท ลดลง 95.9 ล้านบาท หรือร้อยละ 34.1 รวมรายได้จากการลงทุนสุทธิ 1,360.6
  ล้านบาท ลดลง 264.0 ล้านบาท หรือร้อยละ 16.3 ซึ่งเมื่อรวมกับผลกำไรจากการรับประกันภัย
  ทำให้บริษัทฯ มีกำไรสุทธิในปี 2563 เป็นจำนวน 2,705.6 ล้านบาท เพิ่มขึ้นจากปีก่อน 254.3
  ล้านบาท หรือร้อยละ 10.4

  นอกจากนี้การลงทุนของบริษัทฯ
  มีมูลค่ายุติธรรมของเงินลงทุนในหลักทรัพย์โดยรวมแล้วมากกว่าราคาทุน
  ที่บ่งชี้โดยองค์ประกอบอื่นของส่วนของเจ้าของในงบแสดงฐานะการเงินปี 2563
  ซึ่งเป็นรายการแสดงไว้ในส่วนเกินทุนจากการวัดมูลค่าเงินลงทุนเผื่อขาย-สุทธิจากภาษีเงินได้
  เป็นจำนวนเงินเท่ากับ 15,356.3 ล้านบาท ลดลงจากปีก่อนจำนวน 1,829.7 ล้านบาท
  หรือร้อยละ 10.7 ทั้งนี้เป็นไปในทิศทางเดียวกันกับดัชนีตลาดหลักทรัพย์แห่งประเทศไทย ณ
  วันสิ้นปีปิดที่ 1,449.35 จุด ลดลงจากปี 2562 ซึ่งปิดที่ 1,579.84 จุด ลดลง 130.49 จุด
  หรือร้อยละ 8.3

  เมื่อจำแนกในรายละเอียด ณ วันสิ้นปี 2563 บริษัทฯ มีเงินลงทุนในหลักทรัพย์ที่สำคัญได้แก่
  เงินลงทุนที่จะถือจนครบกำหนดที่วัดมูลค่าด้วยราคาทุนตัดจำหน่าย-สุทธิ
  (เงินฝากสถาบันการเงินที่ครบกำหนดเกินกว่า 3 เดือน) ราคาทุนเท่ากับ 13,729.7 ล้านบาท
  หรือคิดเป็นมูลค่ายุติธรรมเท่ากับ 13,727.0 ล้านบาท
  เงินลงทุนในหลักทรัพย์รัฐบาลและรัฐวิสาหกิจที่วัดมูลค่ายุติธรรมผ่านกำไรขาดทุนเบ็ดเสร็จอื่นราคาทุนเท่ากับ
  3,252.2 ล้านบาท หรือคิดเป็นมูลค่ายุติธรรมเท่ากับ 3,300.5 ล้านบาท
  เงินลงทุนในตราสารหนี้เอกชนที่วัดมูลค่ายุติธรรมผ่านกำไรขาดทุนเบ็ดเสร็จอื่นราคาทุนเท่ากับ
  630.8 ล้านบาท หรือคิดเป็นมูลค่ายุติธรรมเท่ากับ 579.0 ล้านบาท
  เงินลงทุนในหุ้นทุนที่วัดมูลค่ายุติธรรมผ่านกำไรขาดทุนเบ็ดเสร็จอื่นราคาทุนเท่ากับ 6,083.7
  ล้านบาท หักค่าเผื่อการด้อยค่า 65.1 ล้านบาท
  คงเหลือเงินลงทุนในหุ้นทุนที่วัดมูลค่ายุติธรรมผ่านกำไรขาดทุนเบ็ดเสร็จอื่นราคาทุน-สุทธิเท่ากับ
  6,018.6 ล้านบาท หรือมูลค่ายุติธรรมเท่ากับ 25,113.0 ล้านบาท

  เงินลงทุนในหน่วยลงทุนที่วัดมูลค่ายุติธรรมผ่านกำไรขาดทุนเบ็ดเสร็จอื่นตามราคาทุนมูลค่าเท่ากับ
  1,652.3 ล้านบาท คิดเป็นมูลค่ายุติธรรมเท่ากับ 1,704.6 ล้านบาท
  จำแนกได้เป็นหน่วยลงทุนของกองทุนตราสารทุน กองทุนอสังหาริมทรัพย์
  ทรัสต์เพื่อการลงทุนในอสังหาริมทรัพย์ และกองทุนรวมโครงสร้างพื้นฐาน

  สภาพคล่อง

  กระแสเงินสด

  ณ สิ้นปี 2563 บริษัทฯ มีเงินสดและรายการเทียบเท่าเงินสด จำนวน 141.6 ล้านบาท เพิ่มขึ้น
  2.8 ล้านบาท หรือเพิ่มขึ้นร้อยละ 2.0 โดยมีเงินสดสุทธิได้มา (ใช้ไป) จากกิจกรรมต่างๆ ดังนี้

  (ล้านบาท)

  ------------------------------------------ -------------- --------------
                                             2563           2562

  เงินสดสุทธิได้มา (ใช้ไป) จากกิจกรรมดำเนินงาน      1,619.6        1,314.4

  เงินสดสุทธิได้มา (ใช้ไป) จากกิจกรรมลงทุน          (69.9)         (133.9)

  เงินสดสุทธิได้มา (ใช้ไป) จากกิจกรรมจัดหาเงิน       (1,547.0)      (1,461.3)

  เงินสดและรายการเทียบเท่าเงินสดเพิ่มขึ้น (ลดลง) สุทธิ 2.7            (280.8)
  ------------------------------------------ -------------- --------------

  - เงินสดได้มาจากกิจกรรมดำเนินงาน 1,619.6 ล้านบาท ประกอบด้วยรายการที่สำคัญ คือ
  เบี้ยประกันภัยรับจากการประกันภัยโดยตรง รายได้จากการลงทุนที่เป็นดอกเบี้ยและเงินปันผล

  - เงินสดสุทธิใช้ไปจากกิจกรรมลงทุน 69.9 ล้านบาท เป็นการใช้กระแสเงินสดเพื่อที่ดิน อาคาร
  และอุปกรณ์ รวมถึงสินทรัพย์ไม่มีตัวตน

  - เงินสดสุทธิใช้ไปจากกิจกรรมจัดหาเงิน จำนวน 1,547.0 ล้านบาท
  เป็นการใช้กระแสเงินสดเพื่อจ่ายปันผลจำนวน 1,486.7 ล้านบาท และชำระหนี้สินตามสัญญาเช่า
  60.3 ล้านบาท

  สินทรัพย์อื่นที่มีสภาพคล่อง

  นอกจากเงินสดและรายการเทียบเท่าเงินสดแล้ว
  ตามข้อมูลที่ได้ระบุในส่วนของเงินลงทุนในหลักทรัพย์นั้น
  จะเห็นได้ว่าเงินลงทุนส่วนใหญ่เป็นสินทรัพย์ที่มีสภาพคล่องสูง เช่น พันธบัตรรัฐบาล
  หุ้นจดทะเบียนในตลาดหลักทรัพย์ หน่วยลงทุน เป็นต้น
  ซึ่งสินทรัพย์เหล่านี้สามารถเปลี่ยนเป็นเงินสดได้อย่างรวดเร็ว
  เนื่องจากเป็นสินทรัพย์ในความต้องการของตลาด

รายจ่ายลงทุน

  ในปี 2563 รายจ่ายลงทุนส่วนใหญ่ของบริษัทฯ
  ประกอบด้วยการลงทุนในระบบเทคโนโลยีสารสนเทศ เครื่องตกแต่ง อุปกรณ์สำนักงาน
  ให้มีรูปแบบที่ทันสมัยและเพื่อประสิทธิภาพในการบริการแก่ลูกค้ามากยิ่งขึ้น

  อนึ่ง เงินจ่ายลงทุนในที่ดิน อาคาร และอุปกรณ์สุทธิในงบกระแสเงินสดปี 2563 มีจำนวน
  50.1ล้านบาท และสินทรัพย์ไม่มีตัวตน จำนวน 19.8 ล้านบาท

  แหล่งที่มาของเงินทุน

  ณ สิ้นปี 2563 บริษัทฯ มีหนี้สิน 29,160.7 ล้านบาท ส่วนของเจ้าของ 30,343.1 ล้านบาท
  คิดเป็นอัตราส่วนหนี้สินต่อส่วนของผู้ถือหุ้น (Debt to Equity Ratio) เท่ากับ 1.0 เท่า
  โดยหนี้สินรวมเพิ่มขึ้น 2,856.7 ล้านบาท หรือเปลี่ยนแปลงร้อยละ 10.9 จากปีก่อนหน้า
  เนื่องมาจากรายการหนี้สินจากสัญญาประกันภัย
  เจ้าหนี้บริษัทประกันภัยต่อและหนี้สินตามสัญญาเช่าเพิ่มขึ้น ทั้งนี้ส่วนของเจ้าของลดลงจากปีก่อนหน้า
  680.0 ล้านบาท หรือลดลงร้อยละ 2.2 จากองค์ประกอบอื่นของส่วนของเจ้าของ
  ซึ่งคือส่วนเกินทุนจากการวัดมูลค่าเงินลงทุนเผื่อขาย-สุทธิจากภาษีเงินได้ ลดลง 1,829.7
  ล้านบาท หรือลดลงร้อยละ 10.7 อย่างไรก็ตามกำไรสะสมที่ยังไม่ได้จัดสรรเพิ่มขึ้น 1,149.6
  ล้านบาท หรือเพิ่มขึ้นร้อยละ 27.2

  ปัจจัยหรือเหตุการณ์ที่อาจมีผลต่อฐานะการเงินและผลการดำเนินงานอย่างมีนัยสำคัญในอนาคต
  (Forward Looking)

  ปัจจัยภายนอก

  1.
  รัฐบาลมีแนวโน้มมากขึ้นในการใช้ธุรกิจประกันภัยเป็นเครื่องมือในการลดความเสี่ยงด้านภาระงบประมาณของภาครัฐ
  ได้แก่ การเพิ่มพื้นที่รับประกันภัยโครงการประกันภัยพืชผลการเกษตรมากขึ้นทุกปี
  รวมทั้งอยู่ระหว่างการจัดทำร่างกฎหมายการประกันภัยทางด้านเกษตรกรรม ได้แก่ พืชผล ปศุสัตว์
  และประมง
  ซึ่งจะส่งผลให้มีการเพิ่มชนิดของผลผลิตทางการเกษตรที่รัฐบาลส่งเสริมการจัดทำประกันภัยมากขึ้น
  เช่นเดียวกับการมีแนวคิดสนับสนุนค่าเบี้ยประกันภัยแก่ผู้มีรายได้น้อยผ่านบัตรสวัสดิการแห่งรัฐ
  การเพิ่มสิทธิประโยชน์ทางภาษีของผู้ซื้อประกันภัยสุขภาพให้สามารถหักเป็นค่าลดหย่อนภาษีได้เทียบเท่ากับประกันชีวิต
  ตลอดจนแนวคิดในการให้มีการจัดทำประกันภัยสำหรับทรัพย์สินของทางราชการ เช่น รถยนต์
  ซึ่งจะส่งผลบวกต่อธุรกิจประกันภัยอย่างมาก

  2.
  นโยบายการคงอัตราดอกเบี้ยต่ำของธนาคารแห่งประเทศไทยที่คาดว่าจะคงอยู่ต่อไปอีกช่วงระยะเวลาหนึ่ง
  จนกว่าเศรษฐกิจของประเทศไทยจะเริ่มฟื้นตัวขึ้น
  ทำให้การสร้างผลตอบแทนจากการลงทุนทำได้ยากขึ้น

  3. มาตรฐานรายงานทางบัญชีและการเงินฉบับที่ 17 (IFRS 17)
  ซึ่งจะมีการบังคับใช้กับธุรกิจประกันภัยในอนาคต จะส่งผลต่อตัวเลขผลประกอบการของบริษัทฯ
  เนื่องจากวิธีการรับรู้รายได้และรับรู้กำไรขาดทุนที่เปลี่ยนแปลงไป

  4. มาตรฐานการประกันสุขภาพใหม่ ซึ่งมีกำหนดการบังคับใช้ตั้งแต่วันที่ 8 พฤศจิกายน 2564
  เป็นต้นไป กำหนดให้บริษัทประกันภัยต้องรับประกันสุขภาพลูกค้าอย่างต่อเนื่อง
  ห้ามปฏิเสธรับต่ออายุประกันภัย แม้จะมีการเคลมหรือเกิดโรคร้ายแรงขึ้น
  ซึ่งจะส่งผลให้การพิจารณารับประกันต้องเพิ่มความเข้มงวดมากขึ้น
  และอัตราการเติบโตของเบี้ยประกันสุขภาพอาจลดลง

  5. การปรับนโยบายการรับประกันภัยและการลงทุนให้คำนึงถึงหลัก ESG (Environment,
  Society, Governance) มากขึ้น เนื่องจากตั้งแต่วันที่ 1 มกราคม 2565 เป็นต้นไป
  สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
  กำหนดให้บริษัทจดทะเบียนต้องเปิดเผยข้อมูลที่เกี่ยวข้องกับการดำเนินการด้าน ESG ได้แก่
  การจัดการด้านความยั่งยืน การจัดการด้านสิ่งแวดล้อมและสังคม
  เนื่องจากเป็นกระแสของโลกในปัจจุบันที่ผู้บริโภคและนักลงทุนได้ให้ความสำคัญมากขึ้น
  ซึ่งอาจส่งผลต่อรายได้ที่ลดลงจากการหลีกเลี่ยงการลงทุนในทรัพย์สินหรือรับประกันภัยธุรกิจบางประเภทที่ส่งผลกระทบต่อสิ่งแวดล้อม

  6. จำนวนสาขาของธนาคารพาณิชย์มีแนวโน้มลดลงอย่างต่อเนื่อง
  ซึ่งอาจส่งกระทบผลต่อปริมาณเบี้ยประกันภัยของบริษัทฯ
  ที่ได้รับจากการเสนอขายแก่ลูกค้าที่ใช้บริการในสาขาธนาคารกรุงเทพ

  7. ปริมาณรถยนต์ไฟฟ้า (EV)
  ในประเทศไทยมีแนวโน้มเติบโตขึ้นอย่างต่อเนื่องจากการสนับสนุนของภาครัฐ
  ซึ่งจะส่งผลให้รูปแบบความเสี่ยงภัยและแนวทางการชดใช้ค่าสินไหมทดแทนของบริษัทประกันภัยเปลี่ยนแปลงไป

  8. ความเสี่ยงใหม่ ๆ ที่เป็นผลจากการระบาดของไวรัส COVID-19 เช่น ปัญหาสุขภาพจิต
  (Mental Illness) ซึ่งจะส่งผลกระทบต่อสุขภาพกายตามมา
  ความเสี่ยงจากการถูกโจมตีทางไซเบอร์ (Cyber Attack)
  ต่อระบบขององค์กรที่เพิ่มสูงขึ้นเนื่องจากการทำงานที่บ้าน (Work From Home)
  ซึ่งไม่มีระบบการป้องกันการโจมตีทางไซเบอร์ที่ดีเท่ากับการทำงานในออฟฟิศ
  ซึ่งจะเป็นทั้งความเสี่ยงของบริษัทฯ ในการจ่ายค่าสินไหมทดแทน และโอกาสของบริษัทฯ
  เนื่องจากเกิดความต้องการความคุ้มครองความเสี่ยงใหม่ ๆ เหล่านี้

  9. อัตราเบี้ยประกันภัยต่อในปี 2564 มีแนวโน้มปรับเพิ่มขึ้นอย่างต่อเนื่อง
  เพื่อชดเชยค่าสินไหมทดแทนต่อธุรกิจที่เสียหายจากการแพร่ะบาดของไวรัส COVID-19
  และผลตอบแทนจากการการลงทุนของบริษัทประกันภัยที่ลดลง ส่งผลให้บริษัทฯ
  จะได้รับเบี้ยประกันความเสี่ยงภัยทรัพย์สิน (IAR) เพิ่มมากขึ้น

  ปัจจัยภายใน

  1. การขยายธุรกิจของธนาคารกรุงเทพไปยังกลุ่มประเทศในอาเซียน ทำให้บริษัทฯ
  มีโอกาสได้รับงานประกันภัยจากฐานลูกค้าในต่างประเทศมากขึ้น

  2. นโยบายการดำเนินงานของบริษัทฯ ที่มุ่งเน้นการเพิ่มอัตราผลกำไรจากการรับประกันภัย
  (Underwriting Profit)
  โดยการปรับเพิ่มเบี้ยฯหรือหยุดการรับประกันภัยในพอร์ตงานที่มีความเสี่ยงสูง
  ตลอดจนความเข้มงวดในการพิจารณาให้ผลตอบแทนแก่คู่ค้า
  อาจส่งผลต่ออัตราการเติบโตของเบี้ยประกันภัยรับ

  3. บริษัทฯ ยังคงมีภาระงบประมาณการลงทุนจำนวนมากในการปรับปรุงระบบงานต่าง ๆ เช่น
  ระบบบัญชี ระบบเทคโนโลยีสารสนเทศ และระบบฐานข้อมูล ตลาดจนการอบรมพนักงาน
  และว่าจ้างบุคลากรที่มีความเชี่ยวชาญในระบบงานดังกล่าว
  เพื่อเพิ่มศักยภาพในการให้บริการลูกค้า-คู่ค้า รักษาความได้เปรียบในการแข่งขัน
  และเพื่อให้รองรับกับมาตรฐานการทำงาน และกฏระเบียบที่มีเพิ่มขึ้นเรื่อย ๆ
  จากหน่วยงานกำกับดูแล